Poul Nødgaard (DF), 2002-04-09:
Farum skriver jo danmarkshistorie, men blot på en noget kedelig baggrund.
Jeg mener, at kommunen skriver danmarkshistorie, fordi det er første gang, at en kommune i Danmark har lavet så mange - undskyld, jeg bruger udtrykket - uhyrligheder, så Folketinget gang på gang har måttet sætte fokus på det, der er foregået i Farum.
Og SF skal bestemt ikke have utak for, at man i dag fremsætter dette her beslutningsforslag, hvor hovedudgangspunktet er ønsket om en nedsættelse af en såkaldt undersøgelseskommission.
Men jeg må allerede nu indledningsvis fremføre, at Dansk Folkeparti ikke umiddelbart kan tilslutte sig det fremsatte forslag.
Årsagen hertil er, at der foregår en lang række undersøgelser, og vi må først have fuldstændig klarhed over, om de dækker nogle af de punkter, som SF har med i sit forslag.
Det er f.eks. ikke muligt i dag helt præcist at udtale sig om omfanget af bagmandspolitiets undersøgelser, men det er da godt at vide, at denne instans tilsyneladende er indstillet på at fremskynde sin undersøgelse.
Indenrigsministeren har også bedt en af landets førende jurister, professor Jens Peter Christensen fra Århus, om at se nærmere på den kommunale styrelseslov, og om denne styrelseslov i tilstrækkelig grad er dækkende i den kommunale verden, der har forandret sig ganske voldsomt i de senere år.
Vi får også at se, hvad der kommer ud af denne undersøgelse.
Endelig har Farum Kommune nu efter lange overvejelser bestemt sig for at lade en advokat gennemføre en undersøgelse, men om denne undersøgelse bliver af megen værdi vil vise sig.
Det må i den forbindelse tages i betragtning, at det kan blive vanskeligt at gennemføre en undersøgelse af noget som helst i Farum, når borgmesteren fortsat fungerer.
Hertil kommer, at han er omgivet af et utal af byrådsmedlemmer, i hvert fald af et flertal af byrådsmedlemmer, som bestemt heller ikke er uskyldige i alt det, der er foregået i Farum Kommune.
Tilsynsrådets rolle har jeg jo under tidligere debatter her i Folketinget været inde op, og jeg skal blot sige, at denne instans efter vores opfattelse bestemt ikke har udfyldt sin opgave, som man burde kunne forvente af et amtsligt tilsynsråd. Årsagen hertil er i høj grad, at det på en eller anden måde lå i kortene, at Farum Kommune var en form for stat i staten, og at kommunen ustandselig blev rost til skyerne.
Dette burde imidlertid for tilsynsrådet have været en ting, man burde have set helt bort fra, og man burde være gået objektivt og sagligt ind i sagen.
Jeg har før sagt, at den tidligere regering, og specielt dens indenrigsministre fru Karen Jespersen samt hr. Thorkild Simonsen, bestemt heller ikke kan fraskrive sig et ansvar for de mange dispositioner, som Farum foretog sig, bl.a. det omfattende salg af ejendomme og rensningsanlæg, og hvad ved jeg, for senere at leje alle disse instanser tilbage igen.
Det var og blev jo, kan vi se i dag, kunstige dispositioner, som desværre andre kommuner i et vist omfang også drog ind i deres handlemåde.
Uanset hvordan Farumsagen slutter, må det aldrig betyde, at vi her i Folketinget gennemfører foranstaltninger, som kan true det kommunale selvstyre og måske endda fratage en række lokale politikere lysten til at arbejde i den kommunale verden.
Derfor er der grund til den største påpasselighed, når nye regler og standarder skal udformes i forbindelse med Farumsagen.
Fordi en enkelt kommune bærer sig særdeles uheldigt ad, skal det jo ikke medføre unødvendigt hårde regler for mange andre kommuner, som bærer sig ganske fornuftigt ad.
Endelig vil jeg fremhæve, at det i den aktuelle Farumsag er sikkert, at Dansk Folkeparti ikke kan acceptere, at sagen sluttes, før, som også andre har udtrykt det, alle sten er vendt.
I den forbindelse vil jeg afslutningsvis fremføre, at det for os i Dansk Folkeparti er noget tvivlsomt, om revisionens, tilsynsrådets og Indenrigsministeriets rolle i den aktuelle sag vil blive belyst ved de undersøgelser, der nu foretages, og såfremt dette ikke er tilfældet - en fuldstændig belysning af disse instansers rolle - er det helt oplagt, at Dansk Folkeparti er med på her i Folketinget at træffe en beslutning, der bygger på, at disse instansers rolle bliver fuldstændig og aldeles klarlagt.
Man kan ikke fraskrive sig noget som helst ansvar, når man er i den situation, at man har en tilsynsforpligtelse. Jeg kunne forstå, og det må jeg afslutningsvis glæde mig over,
at specielt Socialdemokratiet og måske også ministeren, når hun runder af om et øjeblik, vil være indstillet på grundighed, når vi ser resultatet af alle de der forskellige undersøgelser.
Hvis vi føler, at her er ting, der ikke er fuldstændig sat på plads, så skal de sættes på plads. Jeg håber, at de undersøgelser, der nu foregår, specielt bagmandspolitiets undersøgelser, som vi lægger mest vægt på, ikke kommer til at tage alt for lang tid.
Det er desværre meget usikkert, hvor lang tid de tager, men hvis de afsluttes i løbet af nogle få måneder, vil vi nøje granske, hvad det går ud på, og hvis ikke alle disse ting er sat på plads, som vi her ønsker, og som jeg har udtalt, vil vi afgjort støtte om ikke SF's forslag, så noget vi selv laver eller noget, et flertal her i Folketinget måske laver i fællesskab.
Der skal ikke herske skygge af tvivl om, at den sag ikke sluttes, før alle sten er vendt.
Undskyld, hvis jeg overskred taletiden lidt.